送陸同知北上二首  其一
作者：陸文圭
朝代：宋

paragraphs: 浙尾带荒江，土與材俱薄。
吳季獨終隠，楚黄亦晚錯。
餘子不足數，眼明見卓落。
騄駬初歷塊，青萍新淬鍔。
齒少逾老心，事邇存遠略。
百金重氣義，千里赴言諾。
可期功名會，兼受生死託。
宦途入幽薊，詩句留殿閣。
出佐紫陽城，一麾真小却。
炳燭照吏奸，良劑痊民瘼。
一庭秋水凈，萬戶春風樂。
河內泣留恂，并州永思郭。
歸裝乍林丘，趣騎已沙漠。
梅花古驛寒，別酒故人酌。
徑北道邳徐，迂西趨汴洛。
宮闕臯盛麗，山川想寥廓。
成臯歎楚戰，砥柱窺禹鑿。
舊邦弔二虢，古邑辨三亳。
望諸墓猶存，戲馬臺如昨。
燕趙誇蛾眉，雲代珍狐貉。
壯士多屠沽，逸人或岩壑。
訪古記宜勒，登高賦須作。
訂訛青簡在，得句錦囊著。
明年衣繡歸，頗願聞其略。
鴻鵠看高翔，苕枝伏燕雀。
贈言愧非顔，出處其志略。